google/wiki40b huggingface dataset:
Kalendriaasta

Kalendriaasta on mingis kalendrisüsteemis kasutatav aasta, mis algab selle kalendri uusaastal ning lõpeb uusaastale eelneval päeval.
Gregoriuse kalendris algab kalendriaasta 1. jaanuariga ning lõpeb 31. detsembriga (jaanuariaasta).
Kasutatakse ka teistsuguseid alguse ja lõpuga aastaid (näiteks finantsaasta, akadeemiline aasta, kirikuaasta).
Remo Savisaar

Remo Savisaar (sündinud 11. juunil 1978 Tartus) on eesti loodusfotograaf.
Tema fotosid ning kirjutisi on avaldatud mitmetes ajakirjades ja raamatutes. Näiteks ilmus tema foto Maroko kodukitsedest 2009. aasta veebruari National Geographicus. Samuti on ta võitnud arvukalt auhindu nii kohalikelt kui ka rahvusvahelistelt võistlustelt.
Enchantment of the Seas

Ehitamine

Kiil pandi laevale tehasenumbriga 493 Kvaerner Masa-Yardsi laevatehases 26. oktoobril 1995. Vettelaskmistseremoonia toimus 21. novembril 1996. 4. juulil 1997 sai laev valmis ja anti omanikule Enchantment Of The Seas (Royal Caribbean Cruises Ltd.) üle. Laeva ristiemaks sai Colleen Fain. Laev asus oma esmareisile 13. juulil 1997. aastal.  
2005. aastal pikendati 279,6 m pikka laeva Rotterdamis 301,36 meetrini. Uus kesksektsioon valmistati Aker Finnyardsi laevatehases (tänane STX Finland). Enchantment of the Seas ja Grandeur of the Seas on esimesed dünaamilise positsioneerimissüsteemiga ristluslaevad.
2012. aastal kasutati laeva kruiisidel Kariibi mere, Bahama ja Bermuda saartele.
Messier 37

Messier 37 (ka M37 ja NGC 2099) on hajusparv, mis asub Veomehe tähtkujus.
Parve avastas Itaalia astronoom Giovanni Battista Hodierna, kuid täpne avastusaeg pole teada. 1749. aastal taasavastas Guillaume Le Gentil hajusparved Messier 36 ja Messier 38, kuid ei märganud Messier 37. Parve taasavastas 2. septembril 1764 Charles Messier. 1980ndatel selgus Hodierna märkmetest, et Le Gentil ja Messier' vaatluste ajaks oli ta avastanud kõik kolm parve.
Messier 37 asub Maast 4511 valgusaasta kaugusel ja Maalt vaadates asub see teisel pool Linnutee keskosa. Parv on 346 kuni 550 miljonit aastat vana ja see sisaldab üle 500 tähe.
1985. aasta snuukeri maailmameistrivõistluste finaal

1985. aasta snuukeri maailmameistrivõistluste finaal, tuntud ka kui musta palli finaal (inglise keeles black ball final), mängiti 27. ja 28. aprillil 1985 Sheffieldis Inglismaal.
Finaalmängu, nagu ka teiste maailmameistrivõistluste mängude toimumispaigaks oli Crucible Theatre. Kohtumises olid vastamisi tiitlikaitsja Steve Davis ja Dennis Taylor.
Mäng algas Davise domineerimisega. Ta läks juhtima 8:0, kuid oli peagi ees vaid 9:7. Taylor viigistas 11:11. Davis läks taas juhtima 13:11, hiljem 17:15. Taylor viigistas 17:17 ning mängida tuli otsustav viimane freim.
Taylor võitis enda ainsa maailmameistritiitli tulemusega 18:17. Seda tegi ta viimase freimi viimase (musta) palli sisselöömisega, kuigi ei juhtinud senist mängu mitte kordagi. Mäng lõppes 29. aprillil kell 00:19 kohaliku aja järgi. Viimane freim oli üks põnevamaid snuukeri freime, mis läbi aegade on eetrisse läinud. Mängu lõppu jälgis Suurbritannias 18,5 miljonit inimest, mis on tänini BBC2 rekord ning seda vaatajate arvu ei ole ületanud ükski Ühendkuningriigi saade, mis on eetrisse läinud pärast keskööd.
Taylori tagasitulek on üks märkimisväärsemaid spordi ajaloos. Davis oli selge favoriit ja kolme varasema maailmameistritiitli võitja, mistõttu tulemus oli väga ootamatu.
Davis on möönnud, et teda mäletatakse ilmselt selle ühe tiitli pärast, mida ta ei võitnud, mitte 6 maailmameistritiitli tõttu, mille ta karjääri jooksul saavutas.
Eesti Arnold Schönbergi Ühing

Eesti Arnold Schönbergi Ühing on 22. augustil 1992 loodud mittetulundusühing, mille eesmärk on heategevuslik teaduse, kultuuri ja hariduse toetamine avalikes huvides, uurides ja levitades Arnold Schönbergi ning tema õpilaste-mõttekaaslaste ja teiste uuenduslike muusikasuundade pärandit.
Eesti Arnold Schönbergi Ühing korraldab Pärnu Nüüdismuusika Päevi ning on Nüüdismuusika oskuskeele komisjoni taustorganisatsiooniks.

Nüüdismuusika oskuskeele komisjon

Nüüdismuusika oskuskeele komisjon on 23. jaanuaril 2010 loodud komisjon, mille eesmärk on eestikeelse nüüdismuusikaterminoloogia uurimine, korrastamine ja üldsusele kättesaadavaks tegemine. Selleks tegeleb komisjon nüüdismuusika mõistete koondamise, süstematiseerimise ja defineerimisega ning nüüdismuusikaterminite loomise ja korrastamisega ning oma töö tulemuste publitseerimisega.
Komisjon teeb koostööd veebientsüklopeediaga Vikipeedia, kus on tegevuse koordineerimiseks avatud vikiprojekt "Nüüdismuusika oskuskeel".
Maigi Magnus

Maigi Magnus (sündinud 17. oktoobril 1983) on eesti kunstnik ja skulptor.

Haridus

Lõpetas 1999. aastal Nissi Põhikooli ja 2002. aastal Pelgulinna Gümnaasiumi kunstiklassi. 2007. aastal lõpetas Eesti Kunstiakadeemia skulptuuri eriala bakalaureuseõppe ja 2013. aastal skulptuuri ja installatsiooni magistriõppe.

Töö

Aastatel 2008–2014 oli Lasteveeb OÜ Jänku-Jussi kunstnik. 2014. aastast Lihula Muusika- ja Kunstikooli õpetaja.
Operatsioon Albion

Operatsioon Albion ehk Tagalahe dessant oli keiserliku Saksamaa poolt I maailmasõja ajal 1917. aasta oktoobris teostatud meredessantoperatsioon, mille käigus hõivati Lääne-Eesti saared. See oli Saksamaa vägede suurim ja edukaim meredessantoperatsioon I maailmasõja ajal.

Kirjeldus

Operatsioon algas 17. septembril 1917 dessandiga Tagalahte ja pettemanöövriga Sõrve poolsaare lähedal. Dessantoperatsiooni käigus hõivati loetud päevadega Saaremaa, Muhu ja Hiiumaa. Vene vägesid oli saartel valmis küll olulisel hulgal, kuid nende võitlusvaim enamasti vilets. Operatsiooni ajal toimus saarte piirkonnas ühtlasi mitu kokkupõrget Saksa ja Vene sõjalaevade vahel, millest suurim ja otsustavaim oli Moonsundi lahing 17. oktoobril 1917. Operatsioon lõppes 21. oktoobril 1917 Saksa vägede võiduga. 
Operatsiooni tulemusel algas Saksa okupatsioon Eestis. 
Operatsioonist võttis osa ka korvettenkapitän Preisi prints Adalbert, olles kergeristleja SMS Danzig komandör. Pärast operatsiooni edukat lõppu külastas Muhu- ja Saaremaad Saksa keisri Wilhelm II noorim poeg, Preisi prints Joachim, kes tutvus vägedega, vaatas üle vange ja võttis Kuressaares vastu paraadi.

Õppetunnid, järelkaja

Kuna tegu oli ühe esimese modernse, logistiliselt ja taktikaliselt hästi läbi viidud ühisoperatsiooniga maailmas, kasutavad paljude riikide (näiteks Nõukogude Liidu, USA, Briti, Saksamaa, Šveitsi, Jaapani, Eesti, Taani, Rootsi jt) sõjaväed Albioni operatsiooni oma õppeprogrammis.
Operatsiooni ainetel valmis Nõukogude Liidus 1988. aasta lõpus tegelikke sündmusi osaliselt jäljendav mängufilm "Moonsund".
Sander Post

Go Ahead Eagles

Aastail 2008–2010 mängis Post Hollandi esiliigas Go Ahead Eaglesi ridades, lüües 41 kohtumises kümme väravat.

FC Flora

2010. aastal lõi ta FC Flora meeskonnas Meistriliigas 17 mänguga 24 väravat (1,412 väravat mängu kohta) ning osutus sellega maailma kõrgliigade kõige efektiivsemaks ründajaks. Teiseks jäi Amsterdami Ajaxi mängija Luis Suárez (33/35/1,061).

Aalesunds FK

31. märtsil 2011 sõlmis Post 3-aastase lepingu Norra kõrgliiga klubiga Aalesunds FK.
Bojnice loomaaed

Bojnice loomaaed on 1955. aastal Slovakkias Bojnices asutatud loomaaed. See on Slovakkia neljast loomaaiast vanim.
Loomaaed võtab enda alla umbes 42 hektarit maad.
Eestimaa talurahvaseadused

1856. aasta Eestimaa talurahvaseadus

1856. aasta Eestimaa talurahvaseaduse "Walla kogukonna seadus" järgi tunnistati talupoegade kasutuses olev maa talumaaks, mille võis elujõuliste taludena rendile anda, soovitavalt raha eest või talupoegadele päriseks müüa. Mõisnikule maad umbes 1/6 mõisast (kuuendikumaa). 1880. aastal alustati Eestimaa kubermangus talude päriseks müüki. Mõisnik ei tohtinud talupoegade käes olevat talumaad majandada. Talumaad tohtis rentida või müüa ainult talupoegadele.
Seadus reguleeris ka koolikohustust, koolide ülalpidamine jäi endiselt valdade kohustuseks, kusjuures edaspidi tuli luterlastel kanda oma ja õigeusulistel oma koolide ülalpidamiskulud. Luteriusu talurahvakoolide juhtimiseks nähti uue lülina ette kihelkonna koolivalitsus, kuhu kuulusid mõisnikust kirikueestseisja, pastor, kihelkonnakooli õpetaja ja üks valla kohtumeestest. Õigeusukoolide juhtimine jäi õigeusu kiriku ja Püha Sinodi hooleks.
Talurahvaasjade komisjon moodustati 1856. aastal tagamaks seaduse täitmist.
1856. aasta talurahvaseadus võimaldas, lisaks 1816. aasta isiklikule vabadusele, ka ühiselulist vabadust.
Kullamaa Vabadussõja mälestussammas

Kullamaa Vabadussõja mälestussammas on Lääne maakonnas Lääne-Nigula vallas Kullamaa külas asuv Vabadussõja mälestussammas.
Sammas ehitati Kullamaa Seltskondlike Organisatsioonide Liidu eestvõttel. Samba raius välja kiviraidur Mihkel Munk ja see avati 11. juulil 1926. Sammas õhiti 1945. aastal. See taastati Kullamaa Muinsuskaitse Seltsi eestvõttel ja avati taas 30. septembril 1989.
Dolce Press

Dolce Press on aastal 2005 asutatud kirjastus, mis loodi eesmärgiga hakata välja andma Eestis ainulaadset lasteajakirja Mesimumm. 2006. aastal lisandus sellele veel teinegi ajakiri, koolieelikutele suunatud Nööps, mille väljaandmine lõpetati 2009. aastal.
Kirjastuse tootevalikust leiab lisaks ajakirjale Mesimumm ka raamatuid ning tähe- ja numbrikaarte lugema ja arvutama õppimiseks.
Suursaatkond

Suursaatkond (mitteametlikult ka: saatkond) on riigi kõrgeimat tüüpi alaline diplomaatiline esindus teises riigis. Vatikan nimetab suursaatkonna funktsioone täitvaid asutusi apostellikeks nuntsiatuurideks.
Lähetajariigi esindus asukohariigis ehk suursaatkond avatakse töökorralduse lihtsustamise huvides üldjuhul asukohariigi pealinnas.
Suursaatkonna juht on erakorraline ja täievoliline suursaadik.
Suursaatkonnale alluvad konsulaadid.

Ülesanded

Oma töökohustusi täites peavad suursaatkonnad arvestama asukohariigi eripäraga. Mõnes riigis on esikohal kaubandushuvid, mõnes teises riigis võib olla olulisem koostöö kultuurivaldkonnas, poliitiline tegevus või lähetajariigi kodanike huvide kaitse.
Suursaadikute ülesanne on olla minimaalset seotud administratiivse tööga, olulisem on erinevate valdkondade üritustest aktiivselt osa võtta, sest nii äratatakse suuremat tähelepanu oma riigile, ettevõtetele ja organisatsioonidele. Iga suursaatkonna kohus on tutvustada oma riiki, tekitada huvi erinevate valdkondade (näiteks majandus, kultuur, haridus, teadus, eluolu) vastu ning muuta oma riik atraktiivseks investeerimis- ja turismimaaks.
Suursaatkondadele üks vastutusrikkamaid ülesandeid on käitumine kriisiolukordades (sõda, loodusõnnetus, epideemia jms).

Töötajad

Suursaatkondade avamise eesmärgist ja tööülesannete iseloomust tulenevalt on nende töötajate arv ja hierarhia riikides erinevad.
Suursaatkondade eesotsas asuvate suursaadikute asendamatuks abilisteks on enamjaolt nende erasekretärid, kelleta suursaatkonna efektiivsus ja konkurentsivõime teiste riikide suursaatkondadega võrreldes väheneks tunduvalt.
Enamik suursaatkonda lähetatuist on rahvusvaheliselt tunnustatud au- ja ametiastmetega diplomaadid. Nendele järgnevad haldus- või tehniline personal ning mitmesugused atašeed ehk erinevate valdkondade spetsialistid, kes osalevad vastavalt vajadusele aktiivses suursaatkonnatöös.
Karismaatiline võim

Karismaatiline võim (inglise keeles charismatic authority) on sotsioloogias üks neljast võimutüübist, mida eristas Max Weber: struktuurne võim kaasneb ametikohaga, tarkuse võim tuleneb juhi pädevusest, moraalne võim põhineb juhi iseloomul ja eetikal ning karismaatiline võim tema isiksusel.
Eesti keeles tähendab "karisma" sarmi, mõju- või sisendusjõudu (kreeka sõnast χάρισμα, 'teene' või 'armuand').
Karismaatilisel võimul põhinevat juhtimislaadi nimetatakse juhtimisteoorias karismaatiliseks juhtimiseks. Selle aluseks on juhi oskus suhelda ja käituda oma alluvatega nende motivatsiooni, inspiratsiooni ja emotsioone positiivselt mõjutades.
Porsche Macan

Porsche Macan on Porsche sportmaastur. Mootoreid on kolm: 3,0 – (Macan S) ja 3,6-liitrised (Macan Turbo) bensiinimootorid ja 3,0-liitrine (Macan Diesel) diiselmootor. Macan S-il on 340 hj ja 460 Nm, S jõuab 0–100 km/h 5,4 sekundiga ja kulutab 9 l kütust sajale kilomeetrile. Diiselmootoriga Macan Dieselil on 258 hj ja 580 Nm, diisel jõuab 0–100 km/h 6,3 sekundiga ja kulutab 6,2 l/100 km. Macan Turbol on 400 hj ja see jõuab 0–100 km/h 4,8 sekundiga.
Kandalakša laht

Kandalakša laht on laht Euroopa põhjaosas Venemaal, Valge mere osa. Laht ümbritseb Karjala Vabariigi ja Murmanski oblasti rannikut (Koola poolsaare lõunarannikut).
Lahes on palju skääre.
Lahe lääneotsas asub Kandalakša linn, 10 km lõuna pool asub uus naftasadam Vitino.
Brie juust

Brie juust on pehme juust, mis on pärit Pariisist ida pool asuvast Brie piirkonnast.
Parimad Brie’d valmivad toorest lehmapiimast.
Pehme, peaaegu jooksev koorene valgehallitusjuust on maitselt mahe ja kerge soolasusega. Valgehallituse koorik on tugev ja pealt puuderjas. Brie on ehk kõige tuntum prantsuse päritolu juust, tihti kutsutakse seda juustude kuningannaks. Sobib hästi ka kuumutatult ja frititult.
Qeshmi saar

Qeshmi saar (pärsia قشم (Qeshm)) on Iraanile kuuluv saar Pärsia lahes Hormuze väinas. Saart eraldab Iraani lõunarannikust Khowrāni väin, mis kõige kitsamas kohas on 1,8 km lai.
Qeshmi saar on Pärsia lahe suurim saar pindalaga 1295 km². Saar on künklik, kõrgus kuni 406 meetrit. Saar on 135 km pikk, kõige laiemas kohas 40 km ja kõige kitsamas kohas 9,4 km lai. See on 2,5 korda suurem Bahreinist ja 3 korda suurem Singapurist.
Saar asub strateegiliselt tähtsas kohas: otse mandril on Iraani sadamad Bandar Abbas ja Bandar Khamir, 80 km kaugusel on Omaani sadam Khosab ja 180 km kaugusel on Araabia Ühendemiraatide sadam Rashia.
Saare äärmises idaotsas on saare keskus Qeshm, kus elab 17 tuhat inimest ja mis asub kõigest 22 km kaugusel Bandar Abbasist. Üldse asub saarel 59 asulat ja saarel elab umbes 100 000 inimest.
Qeshmis on lennujaam, millel on lennuühendus Teherani ja AÜE-ga. Saarel on Bahmani sadam ja hulk paadisadamaid. Tänapäeval rajatakse mandri ja saare vahele silda.
Saarel on 300 km² suurune vabakaubandustsoon. Selle asutas 1991 Iraani valitsus eesmärgiga moodustada kogu Euroopa ja Lähis-Ida suurim vabakaubandustsoon. Samuti on Qeshmi saarel õigus ise uurida ja hallata oma maagaasivarusid.
Saareelanike peamine tegevusala turismi, kaubanduse ja halduse kõrval on kalapüük. Põllumajandust on saarel vähe, kuid datlipalme ja meloneid kasvatatakse. Kagurannikukl kaevandatakse meresoola.
Aasta keskmine temperatuur saarel on 27 °C. Kõige kuumem aeg on juunist augustini ja kõige külmem aeg oktoobrist jaanuarini. Keskmine sademehulk on 183 mm aastas.
Saar kuulub UNESCO geoparkide võrgustikku.
Saar on tuntud mangroovivõsastike poolest (Hara metsad). Keskkonnakaitsjate sõnul läbib Harat igal aastal 1,5% maailma lindudest ja veerand Iraani lindudest.
Saare vaatamisväärsuste hulka kuuluvad portugallaste lossi varemed, ajalooline mošee, kloostrid, soolakaevanduse käigud, mitmesugused tiigid ja mangroovimetsad.
Ülenurme valla vapp

Ülenurme valla vapp on Tartu maakonnas asunud endise Eesti haldusüksuse Ülenurme valla vapp.
Vapp kinnitati 20. juunil 2000.

Vapi kirjeldus

Vapikilp on lainelõikega kaldjaotatud kuldseks ja roheliseks väljaks. Kilbi alumisel, rohelisel väljal on kuldne vannasadra kujutis.

Põhjendus

Lainelõige tähistab Emajõe lähedust vallale. Kuldne vannasader rohelisel taustal sümboliseerib paikkonna ajaloolist seotust põllumajandusega ja ühtlasi osutab, et valla territooriumil asub Eesti Põllumajandusmuuseum, mille logoks on samuti vannasader. Kuldne värv sümboliseerib küpsust ja viljakust. Roheline värv sümboliseerib loodust, põllundust, noorust ja elu.
Lasse Schöne

Lasse Schöne (sündinud 27. mail 1986 Glostrupis) on Taani jalgpallur, kes mängib poolkaitsjana Hollandi kõrgliiga klubis Amsterdami Ajax ja Taani jalgpallikoondises.
Schöne on kogu klubikarjääri mänginud Hollandis. 2002. aastal liitus ta SC Heerenveeni noorteakadeemiaga. 2006. aastal liitus ta klubiga De Graafschap, kellega võideti hooajal 2006–07 esiliiga ja tõusti kõrgliigasse. Aastatel 2008–2012 mängis Schöne Hollandi kõrgliiga klubis N.E.C..
2012. aasta aprillis siirdus ta Ajaxisse. Hooaegadel 2012–13, 2013–14 ja 2018–19 on ta klubiga tulnud Hollandi meistriks. 2014. aastal valiti ta Ajaxi aasta mängijaks.
Debüüdi Taani jalgpallikoondises tegi Schöne 12. augustil 2009 sõprusmängus Tšiili vastu, lüües selles mängus kohe ka värava. Ta on kuulunud Taani koondisse 2012. aasta Euroopa meistrivõistlustel ja 2018. aasta maailmameistrivõistlustel.
Velda Rüütli

Velda Aurora Rüütli (24. juuli (vkj)/ 6. august 1912 Tallinn – 11. veebruar 1958 Tartu) oli Eesti arstiteadlane ja stomatoloog.

Elulugu

Velda Rüütli oli pagari tütar.
Ta lõpetas 1932. aastal Eesti Noorsoo Kasvatuse Seltsi Tütarlaste Gümnaasiumi Tartus ja 1940 Tartu Ülikooli (TÜ) arsti kutsega. Akadeemiliselt oli ta Korporatsioon Indla liige. Täiendas end TÜ stipendiaadina 1939. aastal Budapesti Ülikoolis. 
Ta kaitses 1954. aastal Tartu Riiklikus Ülikoolis (TRÜ) väitekirja "Hambajuurte kroonilise periapikaalse põletiku ravi meetodite ja efektiivsuse võrdlev analüüs" ja sai meditsiinikandidaadi kraadi.
Oli 1939–1940 TÜ suu- ja hambahaiguste polikliiniku voluntäärassistent, 1940–1942 Sadala valla jaoskonnaarst ja hambaarst, 1942–1944 TÜ suu- ja hambahaiguste polikliiniku nooremassistent, 1944–1948 TÜ/TRÜ kirurgilise stomatoloogia kateedri assistent, 1948–1954 kirurgilise ja terapeutilise stomatoloogia kateedri vanemõpetaja, 1955–1958 dotsent.

Teadustöö

Uurimisvaldkond: kaariese, pulpiidi ja periodontiidi ravi.
Thatcheri efekt

Thatcheri efekt või Thatcheri illusioon on nähtus, kus tagurpidi näos on neid lokaalseid näojoonte muutusi keerulisem tuvastada, mis õigetpidi näos oleks ilmselged. Thatcheri efekt on oma nime saanud kunagise briti peaministri Margaret Thatcheri järgi, kelle fotol seda efekti esmakordselt näidati. Illusiooni lõi esimesena 1980. aastal Yorki Ülikooli psühholoogiaprofessor Peter Thompson.

Ülevaade

Efekti illustreerivad kaks algselt identset fotot, mis on tagurpidi. Teist pilti on ilmselgelt muudetud nii, et silmad ja suu on tagurpidi keeratud. Need muutused ei ole aga enne pildi õigetpidi vaatamist kohe ilmselged.
Arvatakse, et see on seotud psühholoogiliste kognitiivsete moodulitega, mis tegelevad näotöötlusega ja on häälestatud spetsiaalselt õigetpidi nägude tuvastamisele. Näod näivad unikaalsed hoolimata sellest, et nad on väga sarnased. On arvatud, et meil arenevad nägude eristamiseks spetsiifilised protsessid, mis tuginevad nii konfiguratsioonile (ehituslik suhe erinevate näojoonte vahel) kui ka individuaalse näo detailidele nagu silmad, nina ja suu. 
On piisavalt tõendeid, et reesusmakaagid ja šimpansid (Weldon et al., 2013) reageerivad samuti Thatcheri efektile. See tähendab, et nägusid töötlevad mehhanismid võisid meie ühistel eellastel välja areneda enam kui 30 miljonit aastat tagasi. 
Thatcheri efekti näotaju põhiprintsiipe on rakendatud ka bioloogilise liikumise puhul. Lokaalne erinevate täppide ümberpööramine on keeruline ning mõnel juhul on pea võimatu ära tunda seda, kui terve kujutis pahupidi pööratakse.

Edasised uuringud

Thatcheri illusioon on võimaldanud lähemalt uurida nägude ära tundmise psühholoogiat. Tavaliselt vaadatakse seda tüüpi katsetes, palju aega kulub ebakorrapäraste näojoonte märkamiseks kas õigetpidi või tagurpidi näo puhul.  Selliseid meetmeid on kasutatud, et mõista terviklike näopiltide töötlust.
Thatcheri illusiooni on leitud kõigil testitud gruppidel. Lapsed näevad seda illusiooni, ka autismiga lapsed näevad seda ja isegi prosopagnoosiaga inimesed.
Mart Toome

Mart Toome (sündinud 7. märtsil 1980) on eesti näitleja.
2002. aastal lõpetas ta Eesti Muusikaakadeemia kõrgema lavakunstikooli (20. lend). Samast aastast töötab Tallinna Linnateatri näitlejana.
Mart Toome on mänginud ka filmides ("Nimed marmortahvlil", "Stiilipidu") ja teleseriaalides.
Drepung

Teaduskonnad

Gomang (sGo-mang), Loseling (Blo-gsal gling), Deyang (bDe-dbyangs), Shagkor (Shag-skor), Gyelwa (rGyal-ba) või Tosamling (Thos-bsam gling), Dulwa (‘Dul-ba , vinaaja) ja Ngagpa (sNgags-pa).
Shag skor ja Rgyas pa (or Rgyal ba) neis õpiti Prajñāpāramitā-t ja Madhjamaka-t. Vinaajaa teaduskond (grwa tshang ’dul ba) oli spetsialiseerunud ’dul ba ja Hīnajaāna traditsioonile, Bde yangs oli pühendunud loogika ja epistomoologia uurimisele. Tantrate õppimiseks oli 4 teaduskonda: Deyang, Loseling, Ngagpa ja Gomang. Neis õpetati Gelugi koolkonnas oleva kolme raevuka jumalusele pühendatud tantraid: Guhjasamādza, Yamāntaka ja Cakrasamvara.

Ajalugu

Drepung Gomangi rajas Jamyang Choje. Gomang läbi aastasadade on olnud kuulus oma filosoofia kateedri poolest, mis on ka kõige vanem kloostri teaduskondadest Drepung Loselingi rajas Khenpo Lekden. Selle ehitusel osalesid nii esimene kui ka teine dalai-laama.
Suur sekund

Suure sekundi lahendamine

Suure sekundi lahendamisel liigub intervalli alumine (dissoneeriv) heli väikese või suure sekundi võrra alla ja ülemine heli teeb puhta kvardi hüppe üles või jääb paigale. Suurele sekundile on kõige iseloomulikum dominantsekundakordi (D₂) koostisosa. Lahendusel tajume suure sekundi helisid kui helirea IV ja V astet, mis lahenevad toonika kolmkõla helidesse.
   1. var. 2. var.

1    I
7   /
6  /
5 V        V---V
4 IV       IV
3   \III     \III
2
1
Peale selle tüüpilise lahenduse võib suurt sekundit lahendada igas helistikus vastavalt tema astmete kulgevusele.
Brian May

Biograafia

Brian May, Harold ja Ruth May ainus laps, sündis Hamptonis Londonis ning käis Hampton Grammar Schoolis. Sel ajal pani ta kokku oma esimese bändi Nineteen Eighty-Four laulja ja basskitarristi Tim Staffelliga. May lõpetas kooli väga heade tulemustega. 
Ta isa Harold töötas joonestajana ning oli pika-ajaline suitsetaja. Seetõttu vihkab May suitsetamist ning on isegi oma hiljutistel sisekontsertidel suitsetamise ära keelanud. 
1974–1988 oli Brian abielus Chrissie Mulleniga, kellega tal on kolm last: Jimmy (sünd. 15. juuni 1978), Louisa (sünd. 22. mai 1981) ja Emily Ruth (sünd 17. veebruar 1987). Paar lahutas 1988. aastal.
Brian on intervjuudes öelnud, et võitles 1980ndate lõpus sügava depressiooniga ning kaalus isegi enesetappu, pidades põhjusteks abielu purunemist ja enda halva isana tundmist, oma isa Haroldi surma ja Freddie Mercury haigust. 
May on praegu abielus endise näitleja Anita Dobsoniga, keda mees kohtas 1986. aastal.
Ajalehe The Sunday Times järgi oli Mayl 2009. aasta seisuga 70 miljoni naelsterlingi väärtuses vara.
BMW X5

BMW X5 on luksusmaastur, mida toodab saksa autotehas BMW. Seda ei toodeta Münchenis Saksamaal, vaid BMW USA tehases Lõuna-Carolina osariigis Spartanburgis.
Balti raudtee

Paldiski–Tosno raudtee ehitus

Balti raudtee rajati aastatel 1869–1870 Eestimaa rüütelkonna peamehe ja Balti Raudtee Seltsi esimehe Alexander von der Pahleni (1819–1895) eestvedamisel. Ehitustööde koordineerimiseks oli kogu tee Paldiskist Peterburi-lähedase Tosnoni jaotatud 5 jaoskonnaks ja 40 ehituspunktiks.
Abrahami järv

Abrahami järv on tehisjärv Kanadas Alberta provintsi lääneosas Clearwateri maakonnas Põhja-Saskatchewani jõel.
Järve geograafilised koordinaadid on 52° 13′ 25″ N, 116° 25′ 38″ W.
Abrahami järve suurim pikkus põhja-lõunasuunas on 32 km ja suurim laius 3,3 km. Järve pindala on 53,7 km². Veepind on 1340 meetri kõrgusel merepinnast.
Järv rajati 1972. aastal Põhja-Saskatchewani jõe ülemjooksule Kaljumäestiku orgu seoses Bighorni paisu ja hüdroelektrijaama ehitamisega.
Abrahami järv on tähelepanu äratanud erakordsete jääaluste metaanimullidega, mida on täheldatud ka paljudes teistes arktilistes järvedes. Mullid moodustuvad igikeltsa sulamisel maakoorest vabanevast metaanist.